Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Т. Ч. од Скопје, поднесена против Министерството за животна средина и просторно планирање, по предметот Барање за пристап до информации од јавен карактер, на 21.03.2024 година, го донесе следното

**Р Е Ш Е Н И Е**

1.Жалбата изјавена од Т. Ч. од Скопје, поднесена против Министерството за животна средина и просторно планирање, заведена во Агенцијата под бр.08-54 на 11.03.2024 година, по предметот Барање за пристап до информации од јавен карактер, **СЕ УВАЖУВА.**

1. **Предметот се враќа на повторно постапување пред првостепениот орган.**
2. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Т. Ч.од Скопје, како што е наведено во Жалбата, на 19.01.2024 година преку електронска пошта поднела Барање за пристап до информации од јавен карактер до Министерството за животна средина и просторно планирање, со кое побарала да и се достави електронски запис од следната информација:

„Достава на следните извештаи кои ги доставува Цементарница Усје-АД- Скопје до МЖСПП:

1. Годишниот извештај за животна средина за 2022 година.
2. Извештаи за инциденти во 2023.
3. Двата последни извештаи за мониторинг на квалитетот на отпадната вода.
4. Двата последни извештаи за мониторинг на квалитетот на подземната вода.
5. Последните 12 месечни извештаи за мониторинг на воздухот и последните 4 извештаи за мерење на квалитет на амбиентиот воздух.
6. Последните извештаи за ревизија на употреба на вода и ревизија за енергетската ефикасност.
7. Последните извештај за преглед на бучавата.
8. Последниот извештај за мониторинг на прашина од рудникот за лапорец.
9. Последниот извештај за потрошувачка на алтернативни горива.“.

Постапувајќи по ова Барање, Имателот на информации на 23.02.2024 година, преку електронска пошта до Барателот доставил Одговор на Барање, во кој е наведено: “...Ве информираме дека Македонскиот информативен центар за животна средина при МЖСП од наведената инсталација не добива ваков вид на извештаи туку Дневници на емисија од стационирани извори во кои се дадени податоци на месечно ниво (горива, работни часови, средномесечни податоци од континуиран мониторинг, месечни средни емисиони концентрации и др.). Во врска со оваа информација би Ве насочиле, истата евентуално да ја побарате во одделението ИСКЗ....Од Сектор за ИСКЗ: „...сите податоци од мерењата, како дел од мониторингот, се доставуваат таму и имаат за обврска тие податоци да ги направат достапни за јавноста...никаде во законот па ни во подазаконски акти не пишува дека тој документ треба да биде јавно достапен. Но секако, документот може да се сподели пошто не е класифициран како доверлив, нека дојдат во нашите канцеларии и ќе споделиме све што им треба, наравно претходно треба да се најават“.“

Незадоволен од добиениот Одговор на барање, Барателот на информации во законски предвидениот рок поднесе Жалба, заведена во архивата на Агенцијата под бр.08-54 на 11.03.2024 година. Во Жалбата е наведено: “...на 23.02.2024 добив одговор од МЖСП, каде не беа доставени последните 12 месечни извештаи за мониторинг на воздухот, 3 (побарани беа 4 последни) извештаи за мерење на квалитет на амбиентниот воздух, извештај за преглед на бучавата, извештај за квалитетот на отпадната вода (побарани беа 2 последни). Не беа доставени Годишниот извештај за животна средина за 2022 година, Извештаи за инциденти во 2023, Двата последни извештаи за мониторинг на квалитетот на подземната вода, Последните извештаи за ревизија на употреба на вода и ревизија за енергетската ефикасност, Последниот извештај за мониторинг на прашина од рудникот за лапорец, Последниот извештај за потрошувачка на алтернативни горива.“

Агенцијата со допис бр.08-54 од 11.03.2024 година, преку е-маил ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 20.03.2024 година до Агенцијата достави Произнесување по жалба бр.09-2076/2 од 15.03.2024 госина, заведен во Агенцијата под бр.08-54. Во Произнесувањето е наведено: „Годишниот извештај за животна средина за 2022 година и двата последни извештаи за подземни и третирани отпадни води за 2023 година се доставени од страна на Операторот само во печатена форма и истите може во секое време, во договор со секторот Индустриско загадување и управување со ризик (ИЗУР) да бидат достапни до барателот на информацијата во просториите на МЖСПП, Одделение за интегрирано спречување и контрола за загадувањето (ИСКЗ). Извештаите кои се наведени во жалбата како недоставени...се дел од Годишниот извештај за 2022 година.“

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

По разгледувањето на Жалбата и сите списи во врска со предметот, Агенцијата утврди дека Имателот на информации не постапил правилно по Барањето на Барателот, со тоа што наместо да одговори со Одговор на барање бил должен да донесе Решение.

Во конкретниот случај, Имателот на информации не ги испочитувал одредбите од Законот за слободен пристап до информации од јавен карактер,со тоа што не постапил согласно член 20 од Законот за слободен пристап до информации до јавен карактер.

При повторното постапување по Барањето за пристап до информации од јавен карактер, Имателот на информации е должен да постапи во согласност со членот 20 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) кој гласи: “Ако имателот на информации позитивно одговори на барањето или ако барањето делумно или целосно го одбие за тоа ќе донесе **Решение**“, кое ги содржи сите содржани елементи наведени во член 88 од Законот за општата управна постапка.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер, „информација од јавен карактер“ е информација во која било форма што ја создал или со која располага имателот на информацијата согласно со неговите надлежности, а согласно член 10 став 1 алинеа 1, 19, 20, 21 и 22 од истиот Закон, е должен да ја информира јавноста со објавување на податоци од негова надлежност, извештаи за работа кои ги поднесуваат до органите надлежни за спроведување контрола и надзор, статистички податоци за работата, како и други информации, акти и мерки со кои се влијае на животот и работата на граѓаните и кои произлегуваат од надлежноста и работата на имателот на информации и други информации кои произлегуваат од надлежноста и работата на имателот на информацијата.

Имателот на информации е должен одново да го разгледа Барањето на Барателот и да постапи согласно одредбите од Законот за слободен пристап до информации од јавен карактер и да му ги достави бараните информации, **на начин и во форма наведени во Барањето.**

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**